Document ID: 32012R0065

KOMISSION ASETUS (EU) N:o 65/2012,
annettu 24 päivänä tammikuuta 2012,
Euroopan parlamentin ja neuvoston asetuksen (EY) N:o 661/2009 täytäntöönpanosta vaihtamisopastinten osalta ja Euroopan parlamentin ja neuvoston direktiivin 2007/46/EY muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon moottoriajoneuvojen, niiden perävaunujen sekä niihin tarkoitettujen järjestelmien, osien ja erillisten teknisten yksiköiden yleiseen turvallisuuteen liittyvistä tyyppihyväksyntävaatimuksista 13 päivänä heinäkuuta 2009 annetun Euroopan parlamentin ja neuvoston asetuksen (EY) N:o 661/2009 (1) ja erityisesti sen 14 artiklan 1 kohdan a alakohdan
sekä katsoo seuraavaa:
(1)
Asetuksessa (EY) N:o 661/2009 edellytetään, että luokkaan M1 kuuluvat ajoneuvot, joiden vertailumassa on enintään 2 610 kg, ja ajoneuvot, joita tyyppihyväksyntä ulotetaan koskemaan asetuksen (EY) N:o 715/2007 (2), annettu 20 päivänä kesäkuuta 2007, moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta, 2 artiklan 2 kohdan mukaisesti ja joissa on käsivalintainen vaihteisto, on varustettava vaihtamisopastimilla.
(2)
Asetuksessa (EY) N:o 661/2009 edellytetään, että sen vaihtamisopastimia koskeviin säännöksiin liittyvät tekniset yksityiskohdat määritellään täytäntöönpanosäädöksissä. Sen vuoksi on nyt tarpeen vahvistaa tällaisessa vaihtamisopastinten tyyppihyväksynnässä sovellettavat menettelyt, testit ja vaatimukset.
(3)
Sen vuoksi direktiiviä 2007/46/EY (3), annettu 5 päivänä syyskuuta 2007, puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle (puitedirektiivi), olisi muutettava.
(4)
Tässä asetuksessa säädetyt toimenpiteet ovat moottoriajoneuvoja käsittelevän teknisen komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Soveltamisala
Tätä asetusta sovelletaan luokan M1 ajoneuvoihin, jotka täyttävät seuraavat vaatimukset:
-
niissä on käsivalintainen vaihteisto,
-
niiden vertailumassa on enintään 2 610 kg tai tyyppihyväksyntä ulotetaan koskemaan niitä asetuksen (EY) N:o 715/2007 2 artiklan 2 kohdan mukaisesti.
Tätä asetusta ei sovelleta asetuksen (EY) N:o 715/2007 3 artiklan 2 kohdan c alakohdassa määriteltyihin ’erityisiin sosiaalisiin tarpeisiin suunniteltuihin ajoneuvoihin’.
2 artikla
Määritelmät
Tässä asetuksessa sovelletaan asetuksessa (EY) N:o 661/2009 vahvistettujen määritelmien lisäksi seuraavia määritelmiä:
1.
’Ajoneuvotyypillä vaihtamisopastimen osalta’ tarkoitetaan sellaisten ajoneuvojen ryhmää, jotka eivät eroa toisistaan vaihtamisopastimen toiminnallisten ominaisuuksien ja sen toimintalogiikan suhteen, jolla vaihtamisopastin määrittää hetken, jolloin se suosittelee vaihteen vaihtamista. Eri toimintalogiikkoja ovat muiden muassa seuraavat:
i)
suositus vaihtaa suuremmalle vaihteelle määritetyillä moottorin pyörimisnopeuksilla,
ii)
suositus vaihtaa suuremmalle vaihteelle, kun erityiset polttoaineenkulutuskartat osoittavat, että polttoaineenkulutus paranee määritetyn vähimmäismäärän, kun käytetään suurempaa vaihdetta,
iii)
suositus vaihtaa suuremmalle vaihteelle, kun tarvittava vääntömomentti voidaan saavuttaa suurempaa vaihdetta käyttämällä.
2.
’Vaihtamisopastimen toiminnallisilla ominaisuuksilla’ tarkoitetaan joukkoa syöteparametreja, kuten moottorin pyörintänopeutta, tehontarvetta, vääntömomenttia ja niiden ajallista vaihtelua, jotka määrittävät vaihtamisopastimen antaman ohjeen, sekä vaihtamisopastimen antamien ohjeiden toiminnallista riippuvuutta näistä parametreista.
3.
’Ajoneuvon toimintatilalla’ tarkoitetaan ajoneuvon sellaista toimintatilaa, jossa voidaan suorittaa vaihto ainakin kahden eteenpäinajovaihteen välillä.
4.
’Käsivalintatilalla’ tarkoitetaan ajoneuvon sellaista toimintatilaa, jossa kaikkien tai joidenkin vaihteiden välinen vaihto on aina välitön seuraus kuljettajan toimenpiteestä.
5.
’Pakokaasupäästöillä’ tarkoitetaan asetuksen (EY) N:o 715/2007 3 artiklan 6 kohdassa annetun määritelmän mukaisia pakokaasupäästöjä.
3 artikla
Käsivalintaisen vaihteiston arviointi
Arvioitaessa sitä, onko vaihteisto asetuksen (EY) N:o 661/2009 3 artiklan 16 kohdassa annetun määritelmän mukainen, sellaista vaihteistoa, jossa on ainakin yksi tämän asetuksen 2 artiklan 4 kohdassa annetun määritelmän mukainen käsivalintatila, pidetään käsivalintaisena vaihteistona. Tässä arvioinnissa ei oteta huomioon sellaisia automaattisia vaihteenvaihtoja, jotka eivät tapahdu ajoneuvon toiminnan optimoimiseksi vaan ainoastaan ääriolosuhteissa esimerkiksi moottorin suojelemiseksi tai sen sammumisen estämiseksi.
4 artikla
EY-tyyppihyväksyntä
1. Valmistajien on varmistettava, että asetuksen (EY) N:o 661/2009 11 artiklan piiriin kuuluvat markkinoille saatettavat ajoneuvot varustetaan vaihtamisopastimella tämän asetuksen liitteen I vaatimusten mukaisesti.
2. Saadakseen EY-tyyppihyväksynnän asetuksen (EY) N:o 661/2009 11 artiklan piiriin kuuluvalle ajoneuvolle valmistajan on täytettävä seuraavat vaatimukset:
a)
Valmistajan on laadittava ja toimitettava tyyppihyväksyntäviranomaiselle tämän asetuksen liitteessä II olevassa 1 osassa esitetyn mallin mukainen ilmoituslomake.
b)
Valmistajan on toimitettava tyyppihyväksyntäviranomaiselle ilmoitus, jossa vahvistetaan, että valmistajan arvion mukaan ajoneuvo täyttää tässä asetuksessa vahvistetut vaatimukset.
c)
Valmistajan on esitettävä tyyppihyväksyntäviranomaiselle tämän asetuksen liitteessä II olevassa 2 osassa esitetyn mallin mukainen todistus.
d)
Valmistajan on joko
i)
toimitettava tyyppihyväksyntäviranomaiselle liitteessä I olevan 4.1 kohdan viimeisen kappaleen mukaisesti analyyttisesti määritetyt vaihtamisopastimen suosittelemat vaihteenvaihtokohdat tai
ii)
toimitettava tyyppihyväksyntätestauksesta vastaavalle tutkimuslaitokselle hyväksyntähakemuksen kohteena olevaa tyyppiä edustava ajoneuvo, jotta liitteessä I olevassa 4 kohdassa kuvattu testi voidaan suorittaa.
3. Tyyppihyväksyntäviranomaisen on arvioitava valmistajan 2 kohdan a, b ja c alakohdan mukaisesti toimittamien asiakirjojen ja 2 kohdan d alakohdassa tarkoitetun tyyppihyväksyntätestin tulosten perusteella, täyttyvätkö liitteen I vaatimukset.
Se saa antaa tämän asetuksen liitteessä II olevassa 3 osassa vahvistetun mallin mukaisen EY-tyyppihyväksyntätodistuksen asetuksen (EY) N:o 661/2009 11 artiklan piiriin kuuluville ajoneuvoille vain, jos vaatimustenmukaisuus vahvistetaan.
5 artikla
Lainsäädännön vaikutusten seuranta
Tämän asetuksen vaikutusten seuraamiseksi ja lisätoimenpiteiden tarpeellisuuden arvioimiseksi valmistajien ja tyyppihyväksyntäviranomaisten on pyynnöstä asetettava komission saataville liitteessä II esitetyt tiedot. Komissio ja sen valtuuttamat tahot käsittelevät näitä tietoja luottamuksellisina.
6 artikla
Muutokset direktiiviin 2007/46/EY
Muutetaan direktiivin 2007/46/EY liitteet I, III, IV, VI ja XI tämän asetuksen liitteen III mukaisesti.
7 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä tammikuuta 2012.

Labels: 7
8
1